敬贈李方叔
作者：周行己
朝代：宋

paragraphs: 蛟龍吐雲氣，霧豹出文采。
許潁有佳士，翰林風流在。
吾道固多艱，明時屢危殆。
嘉穀生螟蝗，稊稗勞取采。
平生數萬言，未料寒與餒。
天生濟世才，發揮必有待。
伯樂一顧重，豈不價百倍。
展足造青雲，會見絕四海。
顧我茅葦姿，謬欲漸蘭茝。
達人固多可，借譽飾駑猥。
丈夫一相知，胸中何磊磊。
願作南山松，青青期不改。
此事雖一時，風流激千載。